
তথ্যবিবরণী  								                           নম্বর: ৬৩৭

পাকিস্তানে বাংলাদেশের আনারস রপ্তানির সুযোগ তৈরি হয়েছে

ইসলামাবাদ (পাকিস্তান), ২৩ শ্রাবণ (৭ আগস্ট): 

পাকিস্তানে বাংলাদেশের তাজা আনারস রপ্তানির জন্য পাকিস্তান সরকারের অনুমতি মিলেছে। এ অনুমতি পাওয়ার জন্য বাংলাদেশ হাইকমিশন, ইসলামাবাদ, উপহাইকমিশন, করাচি, কৃষি সম্প্রসারণ অধিদপ্তর, কৃষি মন্ত্রণালয় ও পররাষ্ট্র মন্ত্রণালয় এবং পাকিস্তানের সংশ্লিষ্ট সংস্থা ও কর্তৃপক্ষের মধ্যে কয়েক বছর যাবৎ ক্রমাগত যোগাযোগ ও প্রয়োজনীয় ব্যবস্থা গ্রহণের ফলে এ সুযোগ তৈরি হয়েছে।  

পাকিস্তানে বাংলাদেশের আনারসের ব্যাপক চাহিদা রয়েছে। পাকিস্তানে বাংলাদেশের আনারস রপ্তানির সুযোগ তৈরি হওয়ায় দু’দেশের মধ্যে অন্যান্য কৃষিপণ্য ও ফলের আমদানি-রপ্তানির প্রসার এবং ব্যবসা-বাণিজ্য বৃদ্ধির পথ সুগম হয়েছে। 

‎#

তৈয়ব/পবন/মোশারফ/সেলিম/২০২৬/২১৪০ ঘণ্টা 

তথ্যবিবরণী  								                           নম্বর: ৬৩৬

টেপ বল ক্রিকেটকে রাষ্ট্রীয় স্বীকৃতি দেওয়ার উদ্যোগ নেওয়া হবে
                                                -- যুব ও ক্রীড়া প্রতিমন্ত্রী

গাজীপুর, ২৩ শ্রাবণ (৭ আগস্ট): 

টেপ বল ক্রিকেটকে রাষ্ট্রীয় স্বীকৃতি দিয়ে দেশব্যাপী ছড়িয়ে দেওয়ার উদ্যোগ নেওয়া হবে বলে জানিয়েছেন যুব ও ক্রীড়া প্রতিমন্ত্রী মোঃ আমিনুল হক। তিনি বলেছেন, দেশি-বিদেশি খেলোয়াড়দের অংশগ্রহণে টেপ বল ক্রিকেটের এমন আয়োজন দেশের ক্রীড়াঙ্গনে নতুন সম্ভাবনা তৈরি করছে।

আজ গাজীপুরের কালিয়াকৈরের সফিপুরে বাংলাদেশ টেপ বল ক্রিকেট বোর্ড (বিটিসিবি) ও পূর্বচান্দরা স্পোর্টিং ক্লাবের (পিএসসি) আয়োজনে বাংলাদেশ ক্রিকেট লিগের (বিসিএল) ফাইনাল অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন।

প্রতিমন্ত্রী বলেন, রাষ্ট্রীয় স্বীকৃতি পেলে টেপ বল ক্রিকেটে দেশীয় পর্যায়ের পাশাপাশি আন্তর্জাতিক পর্যায়েও খেলোয়াড়দের অংশগ্রহণের সুযোগ আরো বাড়বে। তৃণমূল পর্যায়ে খেলাধুলার প্রসার ঘটানোর ওপরও গুরুত্ব দেন তিনি। তরুণদের মাদক থেকে দূরে রাখতে খেলাধুলাকে অন্যতম কার্যকর মাধ্যম হিসেবে উল্লেখ করে যুব ও ক্রীড়া প্রতিমন্ত্রী বলেন, তরুণ সমাজকে মাদক থেকে দূরে রাখতে খেলাধুলার বিকল্প নেই। খেলাধুলার মাধ্যমে নৈতিকতা ও সামাজিক মূল্যবোধ ফিরিয়ে এনে একটি সুস্থ জাতি গড়ে তুলতে হবে।

আমিনুল হক আরো বলেন, খেলাধুলাকে গুরুত্ব দিয়ে সামাজিক ও রাষ্ট্রীয় পর্যায়ে গুণগত পরিবর্তন আনার মাধ্যমে একটি মানবিক বাংলাদেশ গড়ে তুলতে চাই। এজন্য তরুণ, কিশোরসহ সমাজের সর্বস্তরের মানুষকে খেলাধুলায় সম্পৃক্ত হওয়ার আহ্বান জানান তিনি।

অনুষ্ঠানে সম্মানিত অতিথি হিসেবে উপস্থিত ছিলেন, মুক্তিযুদ্ধ বিষয়ক মন্ত্রণালয়ের প্রতিমন্ত্রী ইশরাক হোসেন, গাজীপুর ১ আসনের সংসদ সদস্য মোঃ মজিবুর রহমান, কালিয়াকৈর পৌর বিএনপির সাবেক যুগ্ম সম্পাদক মোঃ সাইজুদ্দিন আহমেদের সভাপতিত্বে ফাইনাল খেলাটি উদ্বোধন করেন বাংলাদেশ সড়ক পরিবহন শ্রমিক ফেডারেশনের সাধারণ সম্পাদক মোঃ হুমায়ুন কবীর খান। এসময় বাংলাদেশ টেপ বল ক্রিকেট বোর্ডের সভাপতি সারোয়ার হোসেন আকুল, ক্রীড়া সংশ্লিষ্ট সংগঠনের সদস্যরা ও স্থানীয় অর্ধশতাধিক বিদ্যালয়ের শিক্ষক ও শিক্ষার্থীরা উপস্থিত ছিলেন।

উল্লেখ্য, বাংলাদেশ টেপ বল ক্রিকেট বোর্ড আয়োজিত গ্র্যান্ড ফাইনাল ম্যাচে টিম গ‌্যালাক্সী কু‌ড়িগ্রাম ও রোজার রাইডার্স কু‌ষ্টিয়া প্রতিদ্বন্দ্বিতা ক‌রেন। 

‎#

নূর আলম/পবন/মোশারফ/সেলিম/২০২৬/২১০০ ঘণ্টা 

প্রচলিত আইনেই ১৭ বছরের গুম-খুন ও জুলাই গণঅভ্যুত্থানের নৃশংসতার বিচার হবে
                                                           -- ভূমি ও পার্বত্য চট্টগ্রাম প্রতিমন্ত্রী

চট্টগ্রাম, ২৩ শ্রাবণ (৭ আগস্ট): 

বিগত ১৭ বছরের গুম-খুন এবং ২০২৪ সালের জুলাই-আগস্টের গণঅভ্যুত্থানে সংঘটিত সব নৃশংসতার বিচার বিশেষ কোনো ট্রাইব্যুনাল নয়, বরং দেশের প্রচলিত আইনের মাধ্যমেই নিশ্চিত করা হবে বলে ঘোষণা দিয়েছেন ভূমি ও পার্বত্য চট্টগ্রাম বিষয়ক প্রতিমন্ত্রী মীর মোহাম্মদ হেলাল উদ্দীন।

আজ চট্টগ্রাম প্রেস ক্লাবের জুলাই বিপ্লব স্মৃতি হলে চট্টগ্রাম প্রেস ক্লাব ও চট্টগ্রাম মেট্রোপলিটন সাংবাদিক ইউনিয়নের যৌথ উদ্যোগে আয়োজিত ‘ফ্যাসিবাদ, জুলাই বিপ্লব ও আজকের বাংলাদেশ’ শীর্ষক আলোচনা সভায় প্রধান অতিথির বক্তব্যে প্রতিমন্ত্রী এই প্রত্যয় ব্যক্ত করেন।

অনুষ্ঠানে স্বৈরাচারবিরোধী আন্দোলনে নিজেদের দীর্ঘ লড়াইয়ের কথা স্মরণ করে প্রতিমন্ত্রী মীর হেলাল বলেন, বিগত ১৭ বছরে তারা কেউ দেশ ছেড়ে পালিয়ে যাননি; বরং তৎকালীন সরকারের সকল জুলুম-অত্যাচার ও নির্যাতন বুক পেতে সহ্য করে রাজপথেই লড়াই চালিয়ে গেছেন।

নতুন বাংলাদেশ গড়ার প্রত্যয় ব্যক্ত করে তিনি আরো বলেন, একটি সুন্দর, সমৃদ্ধ এবং আত্মনির্ভরশীল মর্যাদাসম্পন্ন বাংলাদেশ গড়তে প্রধানমন্ত্রী তারেক রহমানের নেতৃত্বে সবাইকে ঐক্যবদ্ধভাবে কাজ করতে হবে। দেশের মানবসম্পদ উন্নয়ন এবং দীর্ঘ ফ্যাসিস্ট শাসনামলে অন্ধকারের দিকে ঠেলে দেওয়া যুবসমাজকে আলোর পথে ফিরিয়ে এনে দক্ষ সম্পদে রূপান্তর করতে সরকার নিরলসভাবে কাজ করে যাচ্ছে বলে উল্লেখ করেন তিনি।

‎#

রেজুয়ান/পবন/ফেরদৌস/রফিকুল/সেলিম/২০২৬/১৭৩০ ঘণ্টা 

হাম রোগের সর্বশেষ প্রতিবেদন


ঢাকা, ২৩ শ্রাবণ (৭ আগস্ট): 

স্বাস্থ্য অধিদপ্তরের তথ্যানুযায়ী গতকাল বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে সন্দেহজনক হাম রোগীর সংখ্যা ১০১৭ জন এবং নিশ্চিত হাম রোগীর সংখ্যা ২০১ জন। ১৫ মার্চ থেকে অদ্যাবধি মোট সন্দেহজনক হাম রোগী হাসপাতালে ভর্তির সংখ্যা ১ লাখ ১৬ হাজার ৮২২ জন। সন্দেহজনক হাম রোগীর মধ্যে এখন পর্যন্ত সুস্থ হয়ে হাসপাতাল ত্যাগ করেছেন ১ লাখ ১২ হাজার ৫২৫ জন।       
গত ২৪ ঘণ্টায় নিশ্চিত হাম রোগে মৃত্যুর সংখ্যা শূন্য এবং সন্দেহজনক হাম রোগে মৃত্যুর সংখ্যা ৩। 
গত ১৫ মার্চ হতে অদ্যাবধি মোট সন্দেহজনক হাম রোগে মৃত্যুর সংখ্যা ৭৬৭ এবং নিশ্চিত হাম রোগে মৃত্যুর  সংখ্যা ৯৬। 
আজ স্বাস্থ্য অধিদপ্তরের এক সংবাদ বিজ্ঞপ্তির মাধ্যমে এসব তথ্য জানানো হয়।
#

স্বাস্থ্য অধিদপ্তর/পবন/ফেরদৌস/রফিকুল/লিখন/২০২৬/১৬৪১ ঘণ্টা 
 


তথ্যবিবরণী                                                                                                           নম্বর: ৬৩৩
দেশে ভারী বর্ষণের সতর্কবার্তা
ঢাকা, ২৩ শ্রাবণ (৭ আগস্ট): 

পাবনা, ঢাকা, ফরিদপুর, কুষ্টিয়া, যশোর, খুলনা, বরিশাল, পটুয়াখালী, নোয়াখালী, কুমিল্লা, চট্রগ্রাম এবং কক্সবাজার অঞ্চল সমূহের উপর দিয়ে দক্ষিণ/দক্ষিণ-পূর্ব দিক থেকে ঘন্টায় ৪৫-৬০ কি.মি. বেগে অস্থায়ীভাবে দমকা/ঝড়ো হাওয়াসহ বৃষ্টি/বজ্রবৃষ্টি হতে পারে। এসব এলাকার নদীবন্দর সমূহকে এক নম্বর সতর্ক সংকেত দেখাতে বলা হয়েছে। 

ন্যাশনাল ডিজাস্টার রেসপন্স কো-অর্ডিনেশন সেন্টারের এক বিজ্ঞপ্তিতে এ তথ্য জানানো হয়েছে।
#
হাছান/তানভীর/আলী/সফি/২০২৬/১৫৩০ ঘণ্টা 


তথ্যবিবরণী                                                                   		                                     নম্বর: ৬৩২ 
আইনের শাসন ও ন্যায়বিচার প্রতিষ্ঠাই জুলাই বিপ্লবের শহীদদের প্রতি শ্রেষ্ঠ শ্রদ্ধা
                             - মীর মোহাম্মদ হেলাল উদ্দীন
ঢাকা, ২৩ শ্রাবণ (৭ আগস্ট):
ভূমি এবং পার্বত্য চট্টগ্রাম বিষয়ক প্রতিমন্ত্রী মীর মোহাম্মদ হেলাল উদ্দীন বলেছেন, প্রতিহিংসা নয়, প্রচলিত আইনের আওতায় স্বাভাবিক বিচার ব্যবস্থার মাধ্যমে জুলাই-আগস্টের গণহত্যাসহ সকল খুন, গুম ও নির্যাতনের ন্যায়বিচার নিশ্চিত করতে সরকার বদ্ধপরিকর।
গতকাল রাতে চট্টগ্রাম কোর্ট হিল আইনজীবী সমিতি অডিটোরিয়ামে চট্টগ্রাম জেলা আইনজীবী সমিতি আয়োজিত জুলাই গণঅভ্যুত্থানে শহীদদের স্মরণে ‘রক্ত লাল জুলাই ও নতুন বাংলাদেশ’ শীর্ষক আলোচনা সভা, চিত্র প্রদর্শনী ও সাংস্কৃতিক অনুষ্ঠানে প্রধান অতিথির বক্তব্যে তিনি এসব কথা বলেন।
প্রতিমন্ত্রী বলেন, ২০২৪ সালের জুলাইয়ের গণতন্ত্র পুনরুদ্ধার আন্দোলনে যেসকল বাবা-মা সন্তান হারিয়েছে, যেসকল বোন স্বামী ও ভাই হারিয়েছে তাদের প্রত্যেকের কাছে আমাদের সমান দায়বদ্ধতা রয়েছে। এ দায়বদ্ধতার জায়গা থেকে আমি দৃঢ়ভাবে নিশ্চিত করে বলতে পারি-এ জুলাই-আগস্টের গণহত্যা কিংবা বিগত ১৭ বছরের গুম, খুন ও নির্যাতনের সাথে জড়িত অপরাধীদের বিচার দেশের প্রচলিত আইনি প্রক্রিয়াতেই সম্পন্ন হবে এবং তাদের সাজা নিশ্চিত করা হবে।
প্রতিমন্ত্রী আরো বলেন, আইন সবার জন্য সমান। আমাদের এমন একটি বিচার ব্যবস্থা প্রতিষ্ঠা করতে হবে যা কোনোভাবেই প্রতিহিংসাপরায়ণ হবে না, বরং তা হবে খাঁটি ন্যায়বিচার প্রতিষ্ঠার প্রতীক।
রাজনৈতিক মতাদর্শের ঊর্ধ্বে উঠে দেশপ্রেমের আহ্বান জানিয়ে প্রতিমন্ত্রী মীর হেলাল বলেন, বাংলাদেশের পক্ষে ও বিপক্ষের শক্তির প্রশ্নে আমরা যে মতাদর্শেরই অনুসারী হই না কেন, আমাদের সকলকে দিনশেষে বাংলাদেশের পক্ষেই অবস্থান নিতে হবে। ‘সবার আগে বাংলাদেশ’-এ চেতনাকে আমাদের প্রত্যেকের অন্তরে গভীরভাবে ধারণ করতে হবে। চট্টগ্রাম জেলা আইনজীবী সমিতি প্রাঙ্গনে জুলাই আন্দোলনে বিভিন্ন এলাকা থেকে ধারণকৃত প্রদর্শনীর স্থির চিত্রগুলো প্রতিমন্ত্রী মীর হেলাল অন্যান্য অতিথিদের সাথে ঘুরে দেখেন। 
চট্টগ্রাম জেলা আইনজীবী সমিতির সভাপতি অ্যাডভোকেট তারিক আহমেদের সভাপতিত্বে সভায় বিশেষ অতিথি হিসেবে বক্তব্য রাখেন চট্টগ্রাম-৯ আসনের সংসদ সদস্য মো. আবু সুফিয়ান। 
#
রেজুয়ান/তানভীর/আলী/সফি/২০২৬/১৪৩০ ঘণ্টা


তথ্যবিবরণী                                                                                                                         নম্বর: ৬৩১
সাংবাদিক, মালিক ও সরকার যৌথভাবে গণমাধ্যমের স্বার্থ রক্ষায় কাজ করে চলেছে
    -তথ্য ও সম্প্রচার মন্ত্রী
ঢাকা, ২৩ শ্রাবণ (৭ আগস্ট): 
তথ্য ও সম্প্রচারমন্ত্রী জহির উদ্দিন স্বপন বলেছেন, গণমাধ্যম স্বীকার করছে তাদের ওপর কোনো ধরনের নিয়ন্ত্রণ নেই। বরং একটি স্বাধীন, দায়িত্বশীল ও অর্থনৈতিকভাবে টেকসই গণমাধ্যম ব্যবস্থা গড়ে তুলতে সাংবাদিক, মালিক ও সরকার পক্ষ যৌথভাবে কাজ করে চলেছে।
আজ রাজধানীর একটি হোটেলে টেলিভিশন এডিটরস কাউন্সিল (টিইসি) আয়োজিত ‘টেকসই গণতন্ত্রে গণমাধ্যমের ভূমিকা’ শীর্ষক সেমিনারে বিশেষ অতিথির বক্তব্যে মন্ত্রী এসব কথা বলেন। সেমিনারে স্থানীয় সরকার, পল্লী উন্নয়ন ও সমবায় মন্ত্রী মির্জা ফখরুল ইসলাম আলমগীর প্রধান অতিথি হিসেবে উপস্থিত ছিলেন। 
তথ্যমন্ত্রী বলেন, সরকার এমন একটি মিডিয়া ইকোসিস্টেম গড়ে তুলতে চায়, যেখানে গণমাধ্যমের মালিক, সাংবাদিক, বিজ্ঞাপনদাতা, রাষ্ট্র ও জনগণের স্বার্থের মধ্যে ভারসাম্য প্রতিষ্ঠিত হবে এবং সাংবাদিকরা স্বাধীনভাবে পেশাগত দায়িত্ব পালনের পাশাপাশি তাদের ন্যায্য মর্যাদা ও অর্থনৈতিক নিরাপত্তা নিশ্চিত হবে। তিনি গণতন্ত্র ও গণমাধ্যমকে একে অপরের পরিপূরক উল্লেখ করে বলেন, টেকসই গণতন্ত্র প্রতিষ্ঠার জন্য যেমন স্বাধীন ও দায়িত্বশীল গণমাধ্যম অপরিহার্য, তেমনি একটি স্বাধীন ও দায়িত্বশীল গণমাধ্যম প্রতিষ্ঠার মধ্য দিয়েই গণতন্ত্র আরো শক্তিশালী হয়। মন্ত্রী গণমাধ্যমকে কেবল একটি ব্যবসায়িক প্রতিষ্ঠান হিসেবে নয়, বরং রাষ্ট্র ও সমাজের অন্যতম গুরুত্বপূর্ণ ভিত্তি হিসেবে বিবেচনার জন্য সংশ্লিষ্ট সকলের প্রতি আহ্বান জানান।
মন্ত্রী বলেন, সাংবাদিকতা ও এ শিল্প অন্য যেকোনো ক্ষেত্রর চেয়ে ভিন্ন। এটি রাষ্ট্র ও সমাজের একটি অঘোষিত অথচ অনিবার্য চতুর্থ স্তম্ভ। ফলে সাংবাদিকদের পেশাগত স্বাধীনতা, মর্যাদা ও নিরাপত্তা নিশ্চিত করা রাষ্ট্রের গুরুত্বপূর্ণ দায়িত্ব। তবে সেই লক্ষ্য অর্জনের জন্য গণমাধ্যম শিল্পের অর্থনৈতিক ভিত্তিকেও শক্তিশালী হতে হবে। তিনি বলেন, মালিকপক্ষ যদি ন্যায্য ব্যবসায়িক পরিবেশ ও যুক্তিসঙ্গত মুনাফা না পায়, তাহলে গণমাধ্যম শিল্প টেকসই হবে না। একই সঙ্গে শক্তিশালী বেসরকারি উৎপাদন অর্থনীতি ছাড়া পণ্য বিজ্ঞাপন বাজারও সম্প্রসারিত হবে না। তিনি আরো বলেন, বর্তমান সময়ে প্রচলিত গণমাধ্যমের সঙ্গে ডিজিটাল প্ল্যাটফর্ম, বৈশ্বিক প্রযুক্তি প্রতিষ্ঠান এবং কৃত্রিম বুদ্ধিমত্তা যুক্ত হয়ে মিডিয়া ইকোসিস্টেমকে আরও জটিল করে তুলেছে। তথ্যমন্ত্রী এ পরিবর্তিত বাস্তবতা বিবেচনায় নিয়ে ভবিষ্যতমুখী নীতিমালা প্রণয়ন ও প্রাতিষ্ঠানিক সংস্কারের ওপর গুরুত্বারোপ করেন। 
জহির উদ্দিন স্বপন বলেন, গণমাধ্যমকে নিয়ন্ত্রণ নয়, বরং নিয়মতান্ত্রিক কাঠামোর মধ্যে আনা দরকার, যাতে প্রত্যেক অংশীজনের ন্যায্য অধিকার নিশ্চিত হয়। তিনি বলেন, সুশাসন ও কার্যকর নিয়ন্ত্রণব্যবস্থা না থাকলে কোনো কোনো ক্ষেত্রে গণমাধ্যমকে ব্যবসায়িক স্বার্থ বা দরকষাকষির হাতিয়ার হিসেবে ব্যবহার করার প্রবণতা তৈরি হতে পারে। তিনি এ প্রবণতাকে গণমাধ্যমের স্বাধীনতা ও বিশ্বাসযোগ্যতার জন্য ক্ষতিকর বলে মন্তব্য করেন।
তথ্যমন্ত্রী জুলাইয়ের গণঅভ্যুত্থান ও গত জাতীয় নির্বাচনের পর প্রধানমন্ত্রী তারেক রহমানের নেতৃত্বে রাষ্ট্র ও প্রতিষ্ঠান সংস্কারের যে নতুন সুযোগ সৃষ্টি হয়েছে, গণমাধ্যম খাতেও সে সুযোগ কাজে লাগাতে সকলকে সম্মিলিতভাবে কাজ করার আহ্বান জানান। 
টেলিভিশন এডিটরস কাউন্সিলের আহবায়ক ও বাংলাভিশনের প্রধান সম্পাদক ড. আব্দুল হাই সিদ্দিকের সভাপতিত্বে সেমিনারে অন্যান্যের মধ্যে বক্তব্য রাখেন প্রধান তথ্য কর্মকর্তা সৈয়দ আবদাল আহমদ, ঢাকা বিশ্ববিদ্যালয়ের উপাচার্য অধ্যাপক এ বি এম ওবায়দুল ইসলাম, প্রতিদিনের বাংলাদেশ সম্পাদক মারুফ কামাল খান, জাতীয় প্রেসক্লাবের সভাপতি হাসান হাফিজ, বাংলাদেশ ফেডারেল সাংবাদিক ইউনিয়নের মহাসচিব কাদের গনি চৌধুরী ও ডেইলি ওয়াদা সম্পাদক শফিকুল আলম। স্বাগত বক্তব্য রাখেন টিইসির সদস্য সচিব ও সময় টেলিভিশনের সিইও জুবায়ের বাবু। সেমিনারে মূল প্রবন্ধ উপস্থাপন করেন ইন্ডিপেন্ডেন্ট টেলিভিশনের প্রধান বার্তা সম্পাদক মোস্তফা আকমল। 
#
ইমরানুল/তানভীর/আলী/মিজান/২০২৬/১৪১৫ ঘণ্টা  


তথ্যবিবরণী                                                                                                                 নম্বর: ৬৩০
গণমাধ্যম শক্তিশালী হলেই গণতন্ত্র শক্তিশালী হবে
  -স্থানীয় সরকার মন্ত্রী
ঢাকা, ২৩ শ্রাবণ (৭ আগস্ট): 
টেকসই গণতন্ত্র প্রতিষ্ঠায় স্বাধীন, দায়িত্বশীল ও শক্তিশালী গণমাধ্যমের বিকল্প নেই বলে মন্তব্য করেছেন স্থানীয় সরকার, পল্লী উন্নয়ন ও সমবায় মন্ত্রী মির্জা ফখরুল ইসলাম আলমগীর। তিনি বলেন, গণমাধ্যম শক্তিশালী হলেই গণতন্ত্র শক্তিশালী হবে। তবে শুধু সরকার নয়, গণমাধ্যম, মালিকপক্ষ, সাংবাদিক এবং রাষ্ট্রীয় প্রতিষ্ঠান-সবার সম্মিলিত দায়িত্বশীল ভূমিকাই একটি কার্যকর গণতান্ত্রিক পরিবেশ গড়ে তুলতে পারে।
আজ রাজধানীর হলিডে ইন হোটেলে টেলিভিশন এডিটরস কাউন্সিল আয়োজিত ‘টেকসই গণতন্ত্রে গণমাধ্যমের ভূমিকা’ শীর্ষক সেমিনারে প্রধান অতিথির বক্তব্যে তিনি এসব কথা বলেন।
স্থানীয় সরকার মন্ত্রী বলেন, গণতন্ত্র শুধু নির্বাচননির্ভর কোনো ব্যবস্থা নয়; এটি একটি সংস্কৃতি। তাই টেকসই গণতন্ত্র প্রতিষ্ঠায় সহনশীলতা, ভিন্নমতের প্রতি শ্রদ্ধা এবং গণতান্ত্রিক চর্চা জোরদার করতে হবে। তিনি বলেন, রাষ্ট্রের বিভিন্ন প্রতিষ্ঠানকে শক্তিশালী করা না গেলে গণতন্ত্রও শক্ত ভিত্তির ওপর দাঁড়াতে পারবে না। তিনি আরো বলেন, সত্য প্রকাশই গণমাধ্যমের সবচেয়ে বড় দায়িত্ব। কোনো ধরনের আত্মসেন্সরশিপ নয়, সাংবাদিকদের সত্য ও বস্তুনিষ্ঠ সংবাদ প্রকাশে অঙ্গীকারবদ্ধ থাকতে হবে। একই সঙ্গে সাংবাদিকদের পেশাগত নিরাপত্তা, ন্যায্য বেতন-ভাতা এবং স্বাধীনভাবে কাজের পরিবেশ নিশ্চিত করার প্রয়োজনীয়তার কথাও তুলে ধরেন তিনি।
মন্ত্রী বলেন, গণতন্ত্রকে টেকসই করতে হলে শক্তিশালী প্রতিষ্ঠান গড়ে তোলার পাশাপাশি গণতান্ত্রিক সংস্কৃতির বিকাশ ঘটাতে হবে। মতপ্রকাশের স্বাধীনতা, সহনশীলতা ও দায়িত্বশীলতার চর্চা বাড়াতে পারলে গণমাধ্যম আরো কার্যকর ভূমিকা রাখতে পারবে। একই সঙ্গে সত্য ও বস্তুনিষ্ঠ সংবাদ পরিবেশনের মাধ্যমে গণমাধ্যম জনগণের আস্থা অর্জন করবে এবং গণতন্ত্রকে আরো শক্তিশালী করবে।
সেমিনারে প্রধান আলোচকের বক্তব্যে তথ্য ও সম্প্রচার মন্ত্রী জহির উদ্দিন স্বপন বলেন, জুলাই গণঅভ্যুত্থানের মাধ্যমে দেশের সামনে নতুন সম্ভাবনার দ্বার উন্মোচিত হয়েছে। এ সুযোগ কাজে লাগিয়ে সরকার ও জনগণের মধ্যে আস্থার সেতুবন্ধন গড়ে তুলতে গণমাধ্যম গুরুত্বপূর্ণ ভূমিকা রাখতে পারে। তিনি বলেন, সরকার, গণমাধ্যমের মালিকপক্ষ ও বিজ্ঞাপনদাতাদের মধ্যে কার্যকর সমন্বয় প্রতিষ্ঠা করা গেলে গণমাধ্যমের ভূমিকা আরো শক্তিশালী হবে।
টেলিভিশন এডিটরস কাউন্সিলের আহ্বায়ক ড. আব্দুল হাই সিদ্দিকের সভাপতিত্বে সেমিনারে ঢাকা বিশ্ববিদ্যালয়ের উপাচার্য অধ্যাপক ড. এ বি এম ওবায়দুল ইসলাম, প্রধান তথ্য কর্মকর্তা সৈয়দ আবদাল আহমদ, জাতীয় প্রেসক্লাবের সভাপতি হাসান হাফিজসহ গণমাধ্যমের সম্পাদক, জ্যেষ্ঠ সাংবাদিক ও বিভিন্ন গণমাধ্যমের প্রতিনিধিরা উপস্থিত ছিলেন।
#
চয়ন/তানভীর/আলী/মিজান/২০২৬/১৩০০ ঘণ্টা  

তথ্যবিবরণী                                                                   		                                             নম্বর: ৬২৯ 
কৃত্রিম বুদ্ধিমত্তা, স্মার্ট ম্যানুফ্যাকচারিং এবং ডিজিটাল গভর্নেন্সে চীনের সহযোগিতা
জোরদারের আহ্বান জনপ্রশাসন উপদেষ্টার
ঢাকা, ২৩ শ্রাবণ (৭ আগস্ট):
কৃত্রিম বুদ্ধিমত্তা (এআই), স্মার্ট ম্যানুফ্যাকচারিং এবং ডিজিটাল গভর্নেন্সের মতো গুরুত্বপূর্ণ খাতে চীনের বিশ্ববিদ্যালয় ও গবেষণা প্রতিষ্ঠানের সাথে আরো গভীর সহযোগিতা প্রত্যাশা করেছেন প্রধানমন্ত্রীর জনপ্রশাসন মন্ত্রণালয় বিষয়ক উপদেষ্টা (মন্ত্রী পদমর্যাদা) মোঃ ইসমাইল জবিউল্লাহ। একই সঙ্গে তিনি বাংলাদেশ ও চীনের বিশ্ববিদ্যালয়গুলোর মধ্যে যৌথ গবেষণা কেন্দ্র, শিক্ষক বিনিময় কর্মসূচি, দ্বৈত ডিগ্রি programme এবং যৌথ নীতি গবেষণাগার প্রতিষ্ঠার আহ্বান জানান।
গতকাল ঢাকার বিআইআইএসএস অডিটোরিয়ামে ‘জয়েন্ট ট্রেইনিং প্রোগ্রাম ২০২৬ অন দ্য কমপ্যারেটিভ ফোরাম’ শীর্ষক প্রশিক্ষণের সনদপ্রদান ও সমাপনী অনুষ্ঠানে প্রধান অতিথির বক্তৃতায় তিনি এ মন্তব্য করেন। বাংলাদেশ ইন্সটিটিউট অব ইন্টারন্যাশনাল অ্যান্ড স্ট্র্যাটেজিক স্টাডিজ (বিআইআইএসএস) ও চীনের ফুডান ইউনিভার্সিটির স্কুল অব ইন্টারন্যাশনাল রিলেশনস অ্যান্ড পাবলিক অ্যাফেয়ার্স যৌথভাবে এ প্রশিক্ষণের আয়োজন করে।
উপদেষ্টা বলেন, বাংলাদেশ ও চীনের সম্পর্ক পারস্পরিক শ্রদ্ধা, বিশ্বাস এবং অভিন্ন আকাঙ্ক্ষার ভিত্তিতে প্রতিষ্ঠিত। শহীদ রাষ্ট্রপতি জিয়াউর রহমানের সময় থেকে দুই দেশের বন্ধুত্বপূর্ণ সম্পর্ক ধারাবাহিকভাবে বিকশিত হয়েছে এবং পরবর্তীতে সাবেক প্রধানমন্ত্রী বেগম খালেদা জিয়া সেই সম্পর্ককে আরো এগিয়ে নিয়ে যান। সম্প্রতি প্রধানমন্ত্রী তারেক রহমানের চীন সফরের মাধ্যমে সম্পর্ক নতুন উচ্চতায় উন্নীত হয়েছে এবং তা ‘কমপ্রিহেনসিভ স্ট্র্যাটেজিক কো-অপারেটিভ পার্টনারশিপ’-এ রূপান্তরিত হয়েছে।
 উপদেষ্টা আরো বলেন, চীন বহু বছর ধরে বাংলাদেশের অন্যতম বৃহৎ বাণিজ্যিক অংশীদার। বর্তমানে দুই দেশের দ্বিপাক্ষিক বাণিজ্যের পরিমাণ বছরে ২৫ বিলিয়ন মার্কিন ডলারেরও বেশি। সেতু, মহাসড়ক, বিদ্যুৎ উৎপাদন, শিল্পাঞ্চল এবং ডিজিটাল সংযোগসহ বিভিন্ন বৃহৎ অবকাঠামো প্রকল্পে চীনা প্রতিষ্ঠানগুলোর গুরুত্বপূর্ণ অবদান রয়েছে। তিনি বলেন, ২০২৪ সালের আগস্ট থেকে বাংলাদেশ নতুন উদ্যম, নতুন প্রত্যয় ও আশাবাদ নিয়ে উন্নয়নের এক নতুন অধ্যায়ে প্রবেশ করেছে। কৃত্রিম বুদ্ধিমত্তা এখন সুশাসনের নতুন দিগন্ত উন্মোচন করছে এবং জনপ্রশাসন, স্বাস্থ্যসেবা, শিক্ষা, নগর পরিকল্পনা, কৃষি ও জনসেবা প্রদানে এআই গুরুত্বপূর্ণ পরিবর্তন আনবে।
অনুষ্ঠানে বিশেষ অতিথির বক্তব্যে অধ্যাপক ঝাং পিং বলেন, অধিবেশনে স্বাক্ষরিত সমঝোতা স্মারকটি ভবিষ্যতে দীর্ঘস্থায়ী সহযোগিতার পথ সুগম করবে। বিআইআইএসএসের মহাপরিচালক মেজর জেনারেল আসম রিদওয়ানুর রহমান উল্লেখ করেন যে, এ ফোরামটি বাংলাদেশ ও চীনের বিশেষজ্ঞদের মধ্যে অর্থবহ একাডেমিক সংলাপ ও নীতি-বিষয়ক মতবিনিময়ের জন্য একটি গুরুত্বপূর্ণ প্ল্যাটফর্ম হিসেবে কাজ করেছে।
চতুর্থ দিনের সমাপনী অধিবেশনে প্রশিক্ষণ programme সফলভাবে সম্পন্ন করার স্বীকৃতিস্বরূপ ৩৭ জন অংশগ্রহণকারীদের মধ্যে সনদপত্র বিতরণ করেন উপদেষ্টা। 
উল্লেখ্য, চার দিনব্যাপী এ কর্মসূচিতে সুশাসনের আধুনিকায়ন, দারিদ্র্যবিমোচন, ডিজিটাল শাসন ও কৃত্রিম বুদ্ধিমত্তা, গ্লোবাল ডেভেলপমেন্ট ইনিশিয়েটিভ, শিল্পায়ন এবং বাংলাদেশ-চীন সম্পর্কের মতো গুরুত্বপূর্ণ বিষয় নিয়ে আলোচনা হয়।
প্রশিক্ষণ সমাপনী অনুষ্ঠানে বাংলাদেশে নিযুক্ত চীনের রাষ্ট্রদূত ইয়াও ওয়েন, ফুডান ইউনিভার্সিটি ও বিআইআইএসএসের ফ্যাকাল্টিবৃন্দ এবং বিভিন্ন ইলেকট্রনিক ও প্রিন্ট মিডিয়ার সদস্যরা উপস্থিত ছিলেন।
#
মালেক/তানভীর/আলী/মিজান/সফি/২০২৬/১১১০ ঘণ্টা  

তথ্যবিবরণী                                                                                                                         নম্বর: ৬২৮
জাপানে যাওয়ার আগে তরুণদের আন্তর্জাতিক মানের দক্ষতা ও ভাষা শিক্ষায় প্রস্তুত করা হবে
      -প্রতিমন্ত্রী ববি হাজ্জাজ
ওসাকা (জাপান), ২৩ শ্রাবণ (৭ আগস্ট): 
প্রাথমিক ও গণশিক্ষা প্রতিমন্ত্রী ববি হাজ্জাজ বলেছেন, জাপানসহ আন্তর্জাতিক শ্রমবাজারের চাহিদা বিবেচনায় বাংলাদেশের তরুণদের ভাষা শিক্ষা, কারিগরি দক্ষতা এবং প্রযুক্তিগত জ্ঞান অর্জনের মাধ্যমে আন্তর্জাতিক মানে প্রস্তুত করা হবে। তিনি বলেন, সরকারের লক্ষ্য শুধু বিদেশে জনশক্তি পাঠানো নয় বরং দক্ষ, ভাষাজ্ঞানসম্পন্ন ও বিশ্বমানের মানবসম্পদ গড়ে তোলা।
আজ জাপানের ওসাকার একটি স্থানীয় কমিউনিটি সেন্টারে ওসাকা ও কোবেতে বসবাসরত বাংলাদেশি শিক্ষার্থী, পেশাজীবী ও কমিউনিটির প্রতিনিধিদের সঙ্গে এক মতবিনিময় সভায় প্রতিমন্ত্রী এসব কথা বলেন।
প্রতিমন্ত্রী বলেন, বাংলাদেশের তরুণরাই আমাদের সবচেয়ে বড় শক্তি। তাঁদের আন্তর্জাতিক মানের ভাষা শিক্ষা, কারিগরি দক্ষতা ও প্রযুক্তিগত সক্ষমতায় গড়ে তুলতে সরকার ধারাবাহিকভাবে কাজ করছে। জাপানের মতো উন্নত দেশের শ্রমবাজারের চাহিদা অনুযায়ী দক্ষ জনশক্তি তৈরি করা গেলে তা দেশের অর্থনীতি, কর্মসংস্থান এবং বৈদেশিক আয়ে গুরুত্বপূর্ণ অবদান রাখবে। তিনি আরো বলেন, ভাষা শিক্ষা, দক্ষতা উন্নয়ন এবং মানসম্মত কারিগরি শিক্ষাকে আরো শক্তিশালী করতে প্রয়োজনীয় নীতিগত ও প্রাতিষ্ঠানিক উদ্যোগ গ্রহণ করা হবে। প্রবাসী বাংলাদেশিদের অভিজ্ঞতা ও সুপারিশগুলো সংশ্লিষ্ট মন্ত্রণালয় ও সংস্থার সঙ্গে সমন্বয় করে গুরুত্বের সঙ্গে বিবেচনা করা হবে।
ববি হাজ্জাজ বলেন, মেধাবী কোনো শিক্ষার্থী যেন শুধু অর্থের অভাবে বিদেশে উচ্চশিক্ষার সুযোগ হারিয়ে না ফেলে, সে বিষয়টি গুরুত্বের সঙ্গে বিবেচনা করা হবে। বিদেশে অধ্যয়নরত বাংলাদেশি শিক্ষার্থীরা দেশের গুরুত্বপূর্ণ সম্পদ। তাদের অভিজ্ঞতা ও বাস্তব পরামর্শ ভবিষ্যতে শিক্ষা, দক্ষতা উন্নয়ন এবং মানবসম্পদ গঠনের নীতি প্রণয়নে গুরুত্বপূর্ণ ভূমিকা রাখবে।
মতবিনিময়ে অংশগ্রহণকারীরা বাংলাদেশে জাপানি ভাষা শিক্ষার মানোন্নয়ন, ভাষা শিক্ষাপ্রতিষ্ঠানের জন্য জাতীয় মাননিয়ন্ত্রণ (অ্যাক্রেডিটেশন) ব্যবস্থা চালু এবং ভাষা শিক্ষকদের জন্য বিশেষায়িত প্রশিক্ষণ প্রতিষ্ঠান প্রতিষ্ঠার ওপর গুরুত্বারোপ করেন। পাশাপাশি জাপান ছাড়াও সম্ভাবনাময় অন্যান্য দেশের শ্রমবাজারের চাহিদা অনুযায়ী বিদেশি ভাষা শিক্ষার সুযোগ সম্প্রসারণের আহ্বান জানান।
অংশগ্রহণকারীরা আরো বলেন, কারিগরি ও বৃত্তিমূলক শিক্ষা (টিভিইটি), তথ্যপ্রযুক্তি শিক্ষা এবং জাপানের শ্রমবাজারের চাহিদার মধ্যে আরো কার্যকর সমন্বয় প্রয়োজন। একই সঙ্গে জাপান থেকে শিক্ষা বা প্রশিক্ষণ শেষে দেশে ফিরে আসা শিক্ষার্থীদের অর্জিত দক্ষতা প্রকৌশল, প্রযুক্তি ও অটোমোটিভ শিল্পসহ বিভিন্ন খাতে কাজে লাগানোর জন্য সুস্পষ্ট নীতিগত সহায়তার প্রস্তাবও তুলে ধরেন।
অংশগ্রহণকারীদের সুপারিশের প্রেক্ষিতে ববি হাজ্জাজ বলেন, জাপানি ভাষা শিক্ষার মানোন্নয়ন, ভাষা শিক্ষাপ্রতিষ্ঠানের মাননিয়ন্ত্রণ ব্যবস্থা প্রণয়ন, ভাষা শিক্ষকদের দক্ষতা উন্নয়ন এবং আন্তর্জাতিক শ্রমবাজারের চাহিদার সঙ্গে সামঞ্জস্যপূর্ণ কারিগরি ও বৃত্তিমূলক শিক্ষার সম্প্রসারণে প্রয়োজনীয় উদ্যোগ গ্রহণে সরকার গুরুত্বসহকারে কাজ করবে। তিনি বলেন, এ বিষয়ে সংশ্লিষ্ট মন্ত্রণালয়, সরকারি সংস্থা এবং অংশীজনদের সঙ্গে সমন্বয় করে বাস্তবসম্মত ও কার্যকর পদক্ষেপ গ্রহণ করা হবে। একই সঙ্গে বিদেশে শিক্ষা ও প্রশিক্ষণ শেষে দেশে ফিরে আসা তরুণদের অর্জিত জ্ঞান ও দক্ষতা শিল্প, প্রযুক্তি ও উৎপাদন খাতে কাজে লাগানোর জন্য প্রয়োজনীয় নীতিগত সহায়তা নিশ্চিত করার বিষয়টিও সরকার ইতিবাচকভাবে বিবেচনা করবে।
মতবিনিময় সভায় দূতাবাসের কর্মকর্তাবৃন্দ, জাপানের বিভিন্ন বিশ্ববিদ্যালয়ে অধ্যয়নরত বাংলাদেশি শিক্ষার্থী, প্রবাসী পেশাজীবী, ব্যবসায়ী, কমিউনিটি নেতৃবৃন্দ এবং বিভিন্ন সামাজিক ও সাংস্কৃতিক সংগঠনের প্রতিনিধিরা উপস্থিত ছিলেন।

